Document ID: 31984R2244

*****
ΚΑΝΟΝΙΣΜΟΣ (ΕΟΚ) αριθ. 2244/84 ΤΗΣ ΕΠΙΤΡΟΠΗΣ
της 31ης Ιουλίου 1984
περί παροχής οικονομικής ενισχύσεως για μεταφορά και επαναποθεματοποίηση επιτραπέζιων οίνων για τους οποίους έχει συναφθεί συμφωνητικό αποθεματοποιήσεως κατά την περίοδο 1983/84
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως τα άρθρα 10 και 65,
Εκτιμώντας:
ότι οι λεπτομέρειες εφαρμογής σχετικά με τα συμφωνητικά αποθεματοποίησης των επιτραπέζιων οίνων, και ιδίως οι λεπτομέρειες σύναψης αυτών των συμφωνητικών, θεσπίστηκαν με τον κανονισμό (ΕΟΚ) αριθ. 1059/83 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1997/84 (4)·
ότι οι ποσότητες αποθεμάτων επιτραπέζιων οίνων είναι σημαντικές γι' αυτήν την εποχή του έτους και ότι τούτο οφείλεται στο γεγονός ότι οι διαθέσιμες ποσότητες για την τρέχουσα αμπελουργική περίοδο, σε μερικές περιοχές, υπερβαίνουν κατά πολύ τις κανονικές ποσότητες διάθεσης και οι προοπτικές της επόμενης συγκομιδής δεν δείχνουν ότι θα ανακουφισθεί η αγορά ·
ότι οι οίνοι υπό καθεστώς αποθεματοποίησης είναι αποθηκευμένοι σε δεξαμενές που είναι δυνατόν να απαιτηθούν για την αποθήκευση της προσεχούς παραγωγής·
ότι, προκειμένου να παρασχεθεί η δυνατότητα στους παραγωγούς να αποθηκεύσουν την προσεχή τους παραγωγή υπό ομαλές συνθήκες, είναι απαραίτητο να χορηγηθεί οικονομική ενίσχυση για τη μεταφορά και επαναποθεματοποίηση επιτραπέζιων οίνων σε μία μέγιστη απόσταση·
ότι, προκειμένου να μπορεί να εφαρμοσθεί το μέτρο αυτό μόνο στις περιπτώσεις που δικαιολογείται από οικονομική άποψη, πρέπει να ληφθούν υπόψη μόνο τα συμφωνητικά αποθεματοποίησης που έχουν συναφθεί ή εγκριθεί από τους οργανισμούς παρέμβασης κατά μία καθορισμένη περίοδο· ότι, εξάλλου, πρέπει, για να εξασφαλισθεί ομαλή εφαρμογή του μέτρου, να θεσπισθούν διατάξεις σχετικά με τη φύση της μεταφοράς και την ημερομηνία υποβολής της αίτησης·
ότι, επειδή, αφενός, τα περιθώρια θέσης σε εφαρμογή, από διοικητική άποψη, είναι μικρά και, αφετέρου, οι ποσότητες που λαμβάνονται υπόψη είναι μικρές και τα έξοδα μεταφοράς ασήμαντα σε σχέση με τα συνολικά έξοδα, πρέπει να καθορισθεί μία οικονομική ενίσχυση κατ' αποκοπή·
ότι η Επιτροπή Διαχειρίσεως Οίνων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Είναι δυνατόν να χορηγηθεί οικονομική ενίσχυση, μετά από αίτηση και σύμφωνα με τις προϋποθέσεις που καθορίζονται στο άρθρο 2, για μεταφορά και επαναποθεματοποίηση επιτραπέζιων οίνων που αποτελούν το αντικείμενο σύμβασης αποθεματοποίησης, σύμφωνα με τον κανονισμό (ΕΟΚ) αριθ. 1059/83, σε μία άλλη διοικητική περιοχή ή σε μία άλλη εγκατάσταση που ανήκει σε τρίτους.
Άρθρο 2
Η οικονομική ενίσχυση μπορεί να χορηγείται μόνο εάν:
- η διαδρομή δεν υπερβαίνει τα 150 χιλιόμετρα· εντούτοις, ο οργανισμός παρέμβασης μπορεί να επιτρέψει τη μεταφορά στις πλησιέστερες κατάλληλες αποθήκες, σε περίπτωση που δεν υπάρχει διαθέσιμος χώρος αποθήκευσης στην ανωτέρω απόσταση και στην περίπτωση θαλάσσιας μεταφοράς,
- τα σχετικά συμφωνητικά αποθεματοποίησης έχουν συναφθεί ή εγκριθεί από τους οργανισμούς παρέμβασης, σύμφωνα με το άρθρο 18 του κανονισμού (ΕΟΚ) αριθ. 1059/83, πριν από την 1η Ιουλίου 1984 και λήγουν το νωρίτερο στις 15 Σεπτεμβρίου 1984,
- ο οίνος μεταφέρεται μεταξύ 1ης Αυγούστου και 31ης Οκτωβρίου 1984, και η μεταφορά πραγματοποιείται, αφού χορηγηθεί η άδεια, όπως αναφέρει το άρθρο 16 παράγραφος 2 του κανονισμού (ΕΟΚ) αριθ. 1059/83, με τη βοήθεια ενός ή περισσότερων οχημάτων,
- οι αιτήσεις παροχής οικονομικής ενίσχυσης και τα δικαιολογητικά οικονομικής ενίσχυσης υποβάλλονται στον οργανισμό παρέμβασης του ενδιαφερόμενου κράτους μέλους το αργότερο στις 15 Δεκεμβρίου 1984.
Άρθρο 3
Η οικονομική ενίσχυση ανέρχεται σε 1,45 ECU ανά εκατόλιτρο για όλους τους επιτραπέζιους οίνους.
Άρθρο 4
Ο οργανισμός παρέμβασης καταβάλλει το ποσό της ενίσχυσης στον παραγωγό το αργότερο 4 μήνες μετά την υποβολή της αίτησης για ενίσχυση και των δικαιολογητικών που αναφέρονται στο άρθρο 2 τελευταία περίπτωση.
Άρθρο 5
Η μετατροπή σε εθνικό νόμισμα της ενίσχυσης που αναφέρεται στο άρθρο 1 πραγματοποιείται με την εφαρμογή της αντιπροσωπευτικής τιμής που ισχύει στον εξεταζόμενο τομέα την 1η Αυγούστου 1984.
Άρθρο 6
1. Τα κράτη μέλη λαμβάνουν όλα τα απαραίτητα μέτρα για τη διασφάλιση των απαραίτητων ελέγχων· επαληθεύουν, ιδίως, εάν έγινε πραγματικά η μεταφορά του επιτραπέζιου οίνου.
2. Τα κράτη μέλη γνωρίζουν στην Επιτροπή, το αργότερο στις 31 Ιανουαρίου 1985, τις ποσότητες οίνων που μεταφέρθηκαν και επαναποθεματοποιήθηκαν.
Άρθρο 7
Ο παρών κανονισμός ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Αυγούστου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 1984.

Labels: 3
17